Rapid București caută să se revanșeze pentru sezonul 2023 – 2024, sezon care a fost unul ratat pentru echipa lui Dan Șucu. Pentru asta, finanțatorul „alb-vișiniilor” l-a numit antrenor principal pe Neil Lennon la formația din Giulești, tehnicianul care are făcut istorie pe banca celor de la Celtic.
Neil Lennon nu vrea să piardă timpul și deja și-a făcut planurile pentru presezon. Într-un comunicat oficial transmis pe rețelele de socializare, Rapid și-a anunțat programul pentru pauza competițională.
Pe durata a 33 de zile, giuleștenii vor lua parte la două cantonamente, o vizită medicală și nu mai puțin de 6 meciuri amicale, meciuri care îi vor permite lui Neil Lennon să pună la punct lotul pentru sezonul 2024 – 2025.
„Programul Rapidului în presezon. Reunirea lotului (10 iunie). Cantonament Curtea de Argeș (12 – 19 iunie). Meci amical București (20 iunie).
Vizita medicală (21 iunie). Cantonament Maribor, Slovenia (23 iunie – 5 iulie). Start sezon 2024/2025 (12 iulie).
În Slovenia, Rapid va disputa cinci meciuri amicale: 25 iunie (x2 meciuri), 28 iunie, 1 iulie, 4 iulie. Numele adversarilor din partidele de verificare vor fi anunțate în curând”, a fost comunicatul postat de clubul din Giulești cu vedere la programul din presezon.
Conform cotidianului The Scottish Sun, Neil Lennon se pare că este aproape să oficializeze primele transferuri în calitate de antrenor principal la Rapid.
Jucătorii pe care tehnicianul nord-irlandez vrea să-i aducă în Giulești sunt Stephen Welsh, fotbalist care a mai lucrat cu Neil Lennon în trecut, și Ross Graham.
„Welsh, 24 de ani, mai are trei ani de contract cu Celtic şi apărătorul de rezervă ar trebui să fie de acord să vină sub formă de împrumut la Rapid.
El şi-a făcut debutul la Celtic, sub conducerea lui Lennon, acum patru ani. A doua sa apariţie pentru Celtic a fost într-o înfrângere în Old Firm, împotriva celor de la Rangers.
Fundaşul de la Dundee United, Graham, este fără contract şi ar fi disponibil gratis. El era în discuţii cu antrenorul formației din Scoția, Jim Goodwin, pentru semnarea unui nou contract”, au notat cei de la The Scottish Sun.